HR Službeni list Europske unije L 13/24

UREDBA KOMISIJE (EU) 2018/75

оd 17. siječnja 2018.

o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za mikrokristaličnu celulozu (E 460 i.)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 14.,

uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,

budući da:

(1) Uredbom Komisije (EU) br. 231/2012 (3) utvrđene su specifikacije za prehrambene aditive navedene u prilozima II. i III. Uredbi (EZ) br. 1333/2008.

(2) Te se specifikacije mogu ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na poticaj Komisije ili nakon podnošenja zahtjeva.

(3) Dana 8. veljače 2016. podnesen je zahtjev za izmjenu specifikacija za prehrambeni aditiv mikrokristaličnu celulozu (E 460 i.). Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.

(4) U sadašnjoj specifikaciji koja se odnosi na topljivost prehrambenog aditiva mikrokristalične celuloze (E 460 i.) navedeno je sljedeće: „Netopljiv u vodi, etanolu, eteru i razrijeđenim mineralnim kiselinama. Slabo topljiv u otopini natrijeva hidroksida.”

(5) Podnositelj zahtjeva traži da se specifikacija u pogledu topljivosti tog prehrambenog aditiva izmijeni na sljedeći način: „Netopljiv u vodi, etanolu, eteru i razrijeđenim mineralnim kiselinama. Praktički netopljiv ili netopljiv u otopini natrijeva hidroksida.”

(6) Europska agencija za sigurnost hrane (dalje u tekstu: „Agencija”) u svojem je mišljenju od 24. siječnja 2017. (4) zaključila da izmjena specifikacije koja se odnosi na topljivost mikrokristalične celuloze (E 460 i.) koju je predložio podnositelj zahtjeva ne predstavlja sigurnosni rizik. Međutim, Agencija je preporučila da bi u specifikacijama EU-a trebalo navesti koncentraciju otopine natrijevog hidroksida koja se upotrebljava u ispitivanju topljivosti.

(7) Sukladno tome, primjereno je izmijeniti opis topljivosti prehrambenog aditiva mikrokristalične celuloze (E 460 i.) u otopini natrijeva hidroksida (koncentracija: 50 g NaOH/L) u „praktički netopljiv ili netopljiv”.

(8) Uredbu (EU) br. 231/2012 trebalo bi stoga na odgovarajući način izmijeniti.

(9) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilog Uredbi (EU) br. 231/2012 mijenja se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.

Sastavljeno u Bruxellesu 17. siječnja 2018. Za Komisiju Predsjednik Jean-Claude JUNCKER

(1) SL L 354, 31.12.2008., str. 16.

(2) SL L 354, 31.12.2008., str. 1.

(3) Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).

(4) Znanstveni odbor EFSA-e za prehrambene aditive i hranjive tvari dodane hrani (ANS), 2017. Sigurnost predloženih izmjena specifikacija za mikrokristaličnu celulozu (E 460 i.) kao prehrambeni aditiv (Safety of the proposed amendment of the specifications for microcrystalline cellulose (E 460(i)) as a food additive). EFSA Journal 2017.;15(2):4699, 7 str. doi:10.2903/j.efsa.2017.4699.